
Om boken

Evy vil ikke lenger være stille, sjenerte Evy. I stedet vil hun være populære og selvsikre Evy. Derfor blir hun med på en challenge i et forlatt hus for å få Freddas oppmerksomhet.

Men noe mystisk skjer, og plutselig vet ikke Evy hva som er drøm og hva som er virkelighet. Hva er det som skraper under gulvet i det besatte huset? Og hvorfor har den grusomme historien som skjedde der, noe med Evy å gjøre?

Det besatte huset er en grøssende god fortelling om alt som kan skje når du leker med krefter du ikke forstår.


Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.   

1

BARE EN DUM CHALLENGE

Fredda kalte damen for Ensomme Emily. Hun drepte kjæresten sin og begravde ham under gulvet i sitt eget hus. Det forteller historien. Nå hjemsøker hun det samme huset i skogen, og det er der du må gjøre challengen.

Du starter med at du får en snap fra noen som allerede har gjort det og utfordrer deg. Challengen går ut på å påkalle Ensomme Emily i det besatte huset mens du filmer deg selv på snap. Så må du sende filmen til én på kontaktlista og utfordre dem til å gjøre det samme. Hvis personen du sender til ikke gjennomfører challengen innen et døgn, kommer Ensomme Emily for å drepe deg.

Det er i alle fall det jeg har blitt fortalt.

Viktor, Anh og jeg står litt nervøse foran stien inn til skogen. Mellom trærne er det stappmørkt. Kun noen få greiner blir lyst opp av gatelyktene bak oss.

– Jeg tør ikke gjøre det sist, sier Anh. – Jeg må være hundre prosent sikker på at én av dere gjør det etter meg, så jeg ikke dør.

Hun står med armene i kors over olajakka og har et stort, hjemmestrikka skjerf vikla rundt halsen.

– Sorry, men jeg må uansett være først siden jeg er neste på lista, sier jeg.

Vi ser begge på Viktor.

– Men hvem skal jeg sende til da? spør han.

Over ryggen har han treningsbagen med svømmeklær, og rundt øynene har han ringmerker etter svømmebrillene. Han drar litt urolig i den grønne anorakken. En sur vind får trærne til å rasle, og plutselig kjennes den mørkeblå jakka mi litt for tynn ut i den kalde oktoberkvelden.

– Du kan sende til Fredda, sier Anh fort, sikkert glad for å finne en løsning så hun slipper å være sist. – Og hilse fra Evy.

– Nei, det skal du ikke, sier jeg, liksom-surt, selv om jeg tenker inni meg: Gjør det, gjør det, gjør det.

– Fredda har gjort det før, sier Viktor.

– Samma det vel, sier Anh og ser videre på meg. – Sa han at det var en regel, liksom?

Jeg rister på hodet. En varm følelse sprer seg i magen min. Hvis Viktor sender snappen til Fredda, så skjønner han at jeg har gjort challengen. Han vet jo at jeg er neste på lista. Men følelsen varer ikke lenge, for Viktor bryter inn og sier surt:

– Eh, nei, tror ikke jeg gidder å sende til ham. Sorry.

Så rart, tenker jeg. Viktor svømmer med Fredda og de andre gutta i den store gjengen. Hva er problemet med å sende til ham?

Jeg kjenner det boble i kroppen bare av tanken på de lange øyevippene, smilet og den breie ryggen til Fredda på raden foran meg i fransktimen. Jeg ser for meg ryggmusklene hans som beveger seg mens han skriver i notatboka, og tenker på lyden av hjertet mitt som banker så høyt i ørene at jeg ikke kan høre annet.

Fred-da.

Fred-da.

Fred-da.

Det hoppet over et bank da han sa navnet mitt i går og spurte hvorfor jeg ikke rakk opp hånda. Jeg svarte tynt og skingrende at jeg aldri hadde hørt om Ensomme Emily. Det viste seg at jeg var den eneste som ikke rakk opp hånda da Fredda og Sebastian, den mest brautende fyren i C-klassen, lurte på hvem som hadde gjort challengen. Læreren var ute for å kopiere noe greier, og gjengen til Fredda så selvfølgelig sitt snitt til å leke deilige i klasserommet. Skryte av spøkelseschallengen de hadde fått folk på skolen til å gjøre. Jeg angra i samme sekund på at jeg ikke hadde valgt spansk som Viktor og Anh. Da kunne vi i det minste vært sammen om å være utafor. Men nå hadde jeg ingen steder å rømme fra Sebastians hånlige latter.

– Herregud, Evy. Du er sånn stille og sjenert og bare «åh, jeg heter Evy og jeg vet ikke, jeg, vet ingenting».

Resten av klassen sprakk opp i knising. Fredda stirra tomt tilbake på meg, som om jeg var usynlig.

Det var jeg ikke da vi to dansa sammen på sommeravslutningen i sjuende. Det var dagen før ferien starta, og Fredda kom plutselig bort til meg, tok tak i den ene hånda mi og svingte meg rundt. Så planta han øynene sine i mine. Han fortsatte å holde hånda mi gjennom hele sangen, og på et tidspunkt var vi så nære at kinnet mitt sneia T-skjorta hans. Jeg ble helt satt ut. Forventa ikke å bli flørta med på avslutninga i sjuende, liksom. Aller minst av ham. Jeg hadde vært forelska i Fredda siden femteklasse. På avstand selvfølgelig. Jeg syntes det var altfor skummelt å prøve meg. Men nå dansa vi sammen, midt i gymsalen. Foran alle.

Den kjekkeste på trinnet dansa med meg!

Etter at sangen var ferdig, løp jeg bort til Anh og Viktor som stod med Tuva fra klassen og drakk brus. De lo av en video på mobilen til Viktor.

– Evy, har du sett det her? spurte Tuva og gliste. – Det er en dame som promper når hun er på nyhetene.

Men jeg ville ikke se på videoen, jeg ville snakke om Fredda. De visste at jeg var forelska i ham.

– Fredda dansa med meg, sa jeg.

– Gjorde han?! spurte Viktor.

– Kanskje han liker deg, sa Anh.

Jeg kjente kinnene bli varme. Ja, tenk om han virkelig gjorde det. Jeg hadde aldri hatt kjæreste før. Kunne Fredda være min første? Kunne alle dagdrømmene plutselig bli virkelighet?

Tuva ble uvanlig stille, strakte seg på tærne og så utover dansegulvet, mens jeg fortsatte å bable om Fredda.

– Skal du ikke danse mer med ham? spurte Viktor.

– Jo, sa jeg. – Må bare hente litt brus først. Ble så tørst.

Jeg sa det egentlig bare fordi jeg ble så flau av å danse med Fredda. Måtte finne motet til å gå bort til ham igjen og faktisk tørre å si et eller annet. Men da jeg kom tilbake på dansegulvet etter å ha drukket den brusen, var alt annerledes. For midt på dansegulvet var Fredda opptatt med å kysse Tuva.

Det kokte inni meg. Nei, vent, det kokte ikke. Det eksploderte. Jeg kunne lugga henne så hardt at hun begynte å blø der og da. Med knytta never løp jeg ut av gymsalen, Anh og Viktor hakk i hæl.

Fy faen, hva var det Tuva dreiv med? Jeg skulle aldri prate med henne igjen. Ikke før hun sa unnskyld. Tuva var jo den snille jenta i klassen. Hun baksnakka aldri noen, spilte klarinett i korpset og lo av prompevideoer. Men enda viktigere: Hun visste at jeg likte ham, og så kyssa hun ham likevel. Hva slags venn var det, egentlig? Vi som dro i hverandres bursdager, overnatta hos hverandre og drømte om alt vi skulle gjøre i sommerferien. Hvordan kunne hun gjøre noe sånt?

Men Tuva sa aldri unnskyld, og jeg klarte aldri å slutte å tenke på Fredda. I over tre måneder har Anh og Viktor ikke hørt om annet. Hånda hans rundt min, helt plutselig. Betydde det ingenting? Jeg greide ikke å slutte å håpe, venta på at Fredda skulle sende meg en melding, si et eller annet. Jeg turte ikke gjøre det selv. Men hva skulle han egentlig si? Det var Tuva han kyssa, ikke meg.

Ingen av oss så verken Tuva eller Fredda resten av sommeren, og da vi begynte i åttende var alt snudd opp ned.

De dukka opp første skoledag som en del av den store gjengen. Ingen i gjengen ville prate med oss, ikke engang se på oss. Snille Tuva hadde slutta i korpset, og promp var vilt barnslig. Nå var hun Digge Tuva, kun opptatt av jentene i B-klassen som alle hadde perfekt, glatt hud og lange, krølla vipper. Vi kunne alltid lukte dem før vi så dem, innpakka i en sky av dyr, fancy parfyme. Det var en lukt som kunne forhekse, som ville gjøre hvem som helst forelska på et blunk. Mamma mener jeg ikke skal bruke parfyme før jeg er ferdig på ungdomsskolen, så jeg har ingen. Hun vil ikke at jeg skal bruke sminke heller, men i motsetning til parfyme kan jeg lett ta av sminken med sminkefjerner før jeg går inn døra hjemme.

Folka i den store gjengen har garantert ikke sånne regler hjemme. Allerede første uka i åttende begynte det å gå rykter om at de var på fester sammen og drakk alkohol. Men vi var ikke invitert. De var på toppen, de som betydde noe. Og det verste av alt: Tuva var blitt kjæreste med Fredda.

De er det eneste kjæresteparet i åttendeklasse. Det perfekte paret. Men hun stjal ham. Fra meg. Det var meg han dansa med først, før hun valgte å kjøre leppene sine rett inn i trynet hans.

Det kunne vært meg!

Det burde vært meg!

Og nå enser han meg ikke. Stille, sjenerte Evy. Usynlige Evy. Som ikke skjønner seg på verken fester eller challenger på snap. Det er i alle fall ikke sånne jenter Fredda liker. Ellers ville han vel ha sagt hei til meg, alle de gangene jeg smiler til ham når vi passerer hverandre i gangen eller er på vei inn til fransktimen. Det er som om dansinga på sjuendeklasseavslutninga aldri skjedde. Han ser rett gjennom meg. Jeg kunne like så godt vært luft.

– La oss ta stein, saks, papir, sier Viktor og strekker ut hånda mot Anh. – Den som taper må være sist.

Anh gjør det samme.

– Stein, saks, papir, sier de i kor.

Anh har stein, Viktor har saks.

– Opp til tre, sier han.

Gang nummer to har Anh saks, Viktor papir. Hun hopper av glede.

– Jeg vant, sier hun. – Du er sist, Viktor.

– Greit, sier han lavt. Men det høres alt annet enn greit ut.

– Kom igjen, nå må vi gå, sier jeg. – Hvis jeg ikke gjennomfører det snart, kommer Sebastian til å dø. Sånn cirka klokka ni.

– Men er du helt sikker? spør Viktor. – Ingen tvinger oss til å gjøre det.

– Er du pingle? spør jeg ertende.

– Nei, jeg bare synes det er en dum challenge som helt garantert ikke er sann, sier Viktor.

Han har kanskje rett. Jeg vet ikke helt om jeg tror på det. Det finnes jo ikke noe overnaturlig. Det er ikke derfor jeg liker spøkelseshistorier. Jeg liker bare adrenalinkicket av å bli skremt. Alt er så kjedelig ellers. Skole, lekser, mer lekser. Hverdag, hverdag, hverdag. Kanskje det er 95 % sjanse for at det overnaturlige ikke finnes, og så finnes det en bitte liten 5 % sjanse for at det faktisk gjør det. Men mest sannsynlig ikke. Ensomme Emily er sikkert bare funnet opp av kjekke gutter som danser med en jente og kysser en annen. Og så har de bestemt at hele skolen skal gjøre det. Det var derfor Sebastian sendte challengen videre til meg i går. Han måtte finne en ny å sende til. Den siste i franskklassen. Meg. Han sitter sikkert og venter nå, sjekker klokka, teller ned til ni. Det var da han sendte meg snappen. Filmen av at han satt inne i et falleferdig rom og gjentok en setning om og om igjen:

Jeg påkaller deg, jeg påkaller deg, jeg påkaller deg …

Jeg ser for meg Sebastian sitte hjemme hos seg selv, livredd for at jeg ikke gjennomfører. Skulle veldig gjerne vært en flue på veggen der. Ingenting ville vært mer tilfredsstillende enn å se den  drittsekken i 8C faktisk pisse i buksa av redsel.

Men det beste av alt er at  Fredda får vite at jeg har tatt utfordringen. Da kan jeg bevise at jeg er noe annet enn stille, sjenerte Evy. Jeg er ikke usynlig og utafor. Jeg er modig, tøff og liker å ta sjanser.  Vil han kanskje tenke annerledes om meg da?

– Skal vi være de eneste på skolen som ikke gjør det, da? spør jeg.

– Jeg er litt enig med Viktor, sier Anh. – Vi blir ikke kulere av å gjøre dette. Vi er fortsatt oss selv, liksom.

– Tenk om Sebastian og Fredda bare kødda med deg, sier Viktor. – De gutta kan være skikkelig drittsekker noen ganger. Dere skulle bare hørt hvor mye dritt de snakker om folk når vi er i garderoben etter svømminga. Sier at folk er ræva til å svømme og sånt.

Det stikker i magen da jeg hører Viktor kalle gutta for drittsekker. Fredda er ingen drittsekk. Kanskje Sebastian, men ikke Fredda. Hvorfor sier han sånn?

– Da har jo hele franskklassa også vært med på det, og det er ganske usannsynlig, sier jeg selv om stikkinga i magen fortsetter.

Hva om alle bare løy? Hadde de virkelig gått sammen om å drite meg ut? Ville de få meg til å ta med Anh og Viktor ut i skogen, mens de ler bak ryggen på oss? Det kan ikke være sånn, kan det vel? Folka i den store gjengen sitter med makta i åttende, men de kan vel ikke få omtrent alle med på en sånn spøk? Hvorfor skulle de gjøre noe sånt?

Jeg tipper vennene mine ikke vil gjøre challengen fordi de synes det er skummelt. Skikkelig, skikkelig skummelt.

– Kom igjen, sier jeg og går inn på stien. – La oss bli ferdig med det.

Mobilene våre lyser vei innover på stien mens skogen pakker oss inn i et svart, stummende mørke. En ekkel følelse kryper oppover ryggen på meg. Hva slags hus er det som ligger inne i skogen, helt bortgjemt? Ingen av oss har vært her før. Det er umulig å se noe som helst mellom de tette trærne. Umulig å vite hva som finnes der inne i det svarte, som minner om bunnen av et mørkt tjern.

Brått kommer vi til en åpning mot en tom plass uten trær. Jeg ser noe gråaktig i lyset fra mobillykta. Veggene på et hus.

– Det er her, sier jeg.

– Åååh, fyyy, klager Anh bak meg. – Dere, kan vi ikke snu?

Uten å svare Anh fortsetter vi mot huset. Mobilene lyser opp fasaden foran oss. Den ekle følelsen kommer krypende igjen. Denne gangen er den sterkere, mer kvelende. Det kan ikke ha bodd noen her på flere år. Veggene, som tidligere var hvite, er nå grå av skitt. Nederst ved muren er det mose, og omtrent alle vindusrutene er knust. Bak en av dem henger et par gardiner med blomstermønster, solbleika og lyserosa.

– Evy, du kan gå først, sier Anh.

Jeg trodde ikke jeg skulle bli så skremt som jeg blir. Det er jo egentlig jeg som pleier å være den tøffeste av oss. For å bli litt mindre redd smiler jeg lurt til henne. Noen ganger hjelper det å skremme andre. Da er det akkurat som om min redsel blir litt mindre. Det er lettere å være den som skremmer, enn den som blir skremt. Selv om jeg vet at Viktor ikke er særlig lettskremt, er det noe med stemningen. Og Anh, hun kommer nok ikke til å få sove i natt.

Anh og jeg har vært bestevenner så lenge jeg kan huske. Siden vi var små, har vi herja ute i skogen til det ble stjerneklart. Jeg kom alltid på skumle spøkelseshistorier for å skremme henne. Det er så lett å skremme Anh. Hun tror på nesten alt mulig, og iblant skremte jeg henne uten å mene det. Det var flere ganger hvor vi overnatta hos hverandre og jeg gikk i søvne. Da fikk hun nesten ikke kontakt med meg og ble livredd. Men det har jeg heldigvis slutta med for lenge siden.

Trappetrinnene opp til ytterdøra er myke å gå på, pillråtne. Da jeg tar i dørhåndtaket og åpner døra, knirker det skarpt i hengslene. Anh og Viktor er rett bak meg og venter på at jeg skal gå inn. Jeg tråkker over dørterskelen, og med det samme kjenner jeg noe rart ved øret mitt.

Noe varmt.

Det står noen rett ved siden av meg og puster.

